Murray La Vita: Wat probeer jy red wanneer jou huis brand? | Netwerk24
Murray La Vita: Wat probeer jy red wanneer jou huis brand?
Deur Murray La Vita 29 Augustus 2016 23:59
Iemand vertel my onlangs van 'n vrou op daardie skilderagtige Oos-Vrystaatse dorp Rosendal wie se huis in 'n brand verwoes is.
Wat 'n onvoorstelbare verlies. Wanneer ek my probeer indink wat ek sou probeer red indien ek vinnig uit 'n brandende huis moet vlug, kry ek dit nie reg om 'n besliste lys te maak nie. In my gedagtes gryp ek 'n geliefde skilderytjie van Johannes Meintjes, 'n beursie, my paspoort . . . Maar uiteindelik besef ek dit is die verlies van boeke wat vir my die ergste sou wees. Terwyl ek op die internet soek na inligting oor die verwoesting van die groot koninklike biblioteek van Alexandrië, kom ek op iets interessants af en laat vaar ek eers my leeswerk oor daardie afgryslike kulturele tragedie van die antieke wêreld.
Dit is 'n webwerf met die naam www.theburninghouse.com. Die skepper van die werf vra: "Wat sal jy saam met jou neem as jou huis brand? Dis 'n konflik tussen wat prakties, waardevol en sentimenteel is. Wat jy sal neem, weerspieël jou belangstellings, agtergrond en prioriteite. Dink daaraan as 'n onderhoud wat uit een vraag bestaan."
Hierop volg 'n hele aantal reaksies waarin mense 'n foto plaas van wat hulle sou wou red, vergesel van 'n paragraaf of twee en in sommige gevalle bloot 'n lys van besittings.
Silvia (18) van Spanje, 'n ontwerpstudent, wil 'n Sherlock Homes-hoed, foto's uit haar ouers se kinderdae en jeug, en 'n sketsboek en skryfgereedskap uit die vlamme red.
Die dinge wat Kaleo Darling (19) van Hawaii sou gryp, sluit in bikini's en " 'n gesteelde klip­familie". Ek lei af laasgenoemde is die twee ovaalvormige klippies waarop gesigte geverf is wat op die foto tussen 'n tekening van 'n blondekopmeisie met die naam Emma en 'n paar tekkies lê.
Die lysie van Klaries van Daele (58), 'n ­"nannie" van Brugge in België, ontroer my: "My eerste handgemaakte kwilt; 'n doos met ou familiefoto's; my pa se skeerbakkie met my ma se horlosie [dit lê in die bakkie]; 'n teddiebeer wat my broer vir my gegee het toe ek as tien­jarige baie siek was; my ouers se trouregister; my gunstelingboek." (Op die foto is 'n verweerdesagteband-eksemplaarvan Simone Signoret se Adieu Volodia.)
En dan is daar Stef (23), 'n boekhouer van Adelaide in Australië. Haar huis hét al afgebrand. Sy skryf: "Jy dink nie aan jou gunstelingboek of kameratoerusting nie, al het jy hoeveel daaraan bestee. Dít is nie die dinge waaroor jy sal huil nie; die dinge waaroor jy later nog sal huil as jy aan hulle dink nie."
Sy het 'n foto van 'n ligbruin-en-wit teddiebeer geplaas wat op grys plaveisel lê. Daaroor skryf sy: "Hierdie teddiebeer het ek gekoop nadat my huis afgebrand het. Hy is lieflik en ek was dankbaar teenoor hom toe ek niks gehad het nie, maar hy is net nie dieselfde nie."